Μπάρες με νιφάδες βρώμης και σπόρους
Και νιφάδες βρώμης έχουν αυτές οι μπάρες, και ξερά φρούτα και σπόρους κάθε λογής, για νοστιμιά και ποικιλία στις υφές. Σνακ θρεπτικό, υγιεινό, ιδανικό για κολατσιό στο γραφείο αλλά και κάθε ώρα της ημέρας.
ελάχιστο ελαιόλαδο, 3 φλιτζ. τσαγιού νιφάδες βρώμης, 1/2 φλιτζ. τσαγιού ηλιόσποροι, 1/4 φλιτζ. τσαγιού σουσάμι, 1/4 φλιτζ. τσαγιού ξερά κράνμπερις , 1/4 φλιτζ. τσαγιού ξερά δαμάσκηνα (χωρίς κουκούτσια), ψιλοκομμένα, 1/4 φλιτζ. τσαγιού λιναρόσποροι , 400 γρ. ζαχαρούχο γάλα (ή μισό-μισό με συμπυκνωμένο γάλα), 110 γρ. βούτυρο αγελαδινό, μαλακωμένο σε θερμοκρασία δωματίου, 1 κουτ. σούπας φιστικοβούτυρο, 2 κουτ. σούπας μέλι
Για να φτιάξουμε τις μπάρες με νιφάδες βρώμης και σπόρους, ξεκινάμε προθερμαίνοντας το φούρνο στους 170° C. Λαδώνουμε ελαφρώς ένα παραλληλόγραμμο ταψί (ή ένα τσέρκι που έχουμε τοποθετήσει σε ταψί) 30x21 εκ. Σε ένα μπολ ανακατεύουμε τις νιφάδες βρώμης με τους ηλιόσπορους, το σουσάμι, τους λιναρόσπορους, τα ξερά δαμάσκηνα και τα κράνμπερις. Βάζουμε βούτυρο, το ζαχαρούχο γάλα, το φιστικοβούτυρο και το μέλι σε μια μικρή κατσαρόλα με βαρύ πάτο.Βάζουμε το σκεύος σε σιγανή φωτιά και ανακατεύουμε. Μόλις τα υλικά λιώσουν, σιγομαγειρεύουμε για 1 - 2 λεπτά ή μέχρι να αρχίσει το μείγμα να πήζει. Αδειάζουμε το περιεχόμενο της κατσαρόλας στο μπολ με τα στερεά υλικά και ανακατεύουμε πολύ καλά με μια κουτάλα να ενωθούν.Αδειάζουμε το μείγμα στο ταψάκι και το πιέζουμε να απλωθεί σε όλη την επιφάνεια και να γίνει ισόπαχο. Ψήνουμε για περίπου 20 - 25 λεπτά, μέχρι να χρυσίσει η επιφάνεια.Ξεφουρνίζουμε και το αφήνουμε στην άκρη να κρυώσει εντελώς. Το ξεφορμάρουμε και το κόβουμε σε 24 τετράγωνα ή παραλληλόγραμμα κομμάτια.
Βρώμη,Γάλα,Ξερά φρούτα,Light